28.11.2019 08:25 | Dunajskej Strede sa darí držať druhé miesto z minulej sezóny, ale nevychádza jej zámer držať sa Slovana. Napriek tomu, že vo vzájomnom súboji ho na domácej pôde zdolala a pripravila mu jedinú prehru sezóny. DAC stráca a stráca v zápasoch proti mužstvám zo spodnej polovice tabuľky.
Naposledy utrpel debakel v Michalovciach, čo sa dá označiť za výnimku. Teda, aspoň čo sa výsledku týka. Okrem toho ale nestačili žlto-modrí vonku na Sereď, pričom s ňou remizovali aj doma. V domácom prostredí si tiež pripísali nedobrovoľnú remízu s Michalovcami. A podľahli aj Ružomberku, ktorý sa vtedy ešte motal okolo zostupových priečok.
Klub zo Žitného ostrova zatiaľ nedorástol na to, aby mohol reálne pomýšľať na majstrovský titul. Podľa toho, ako sa správa, o najvyššej méte ani nerozmýšľa. Do kádra si vyberá predovšetkým perspektívnych, z pohľadu nákupu aj mzdy lacnejších hráčov. Tých sa snaží zlepšovať a následne predávať. Hotových ale neangažuje. Pri dopĺňaní stavia na mladosť a talent. Trhovo sa mu to vypláca, konkurenčne vzhľadom na Slovan nie. Za najlepšieho strelca Baya prišiel až po pol roku Ramirez, ktorý sa dodnes nedokázal úplne zžiť s herným systémom.
Problém mužstva však nie je ofenzíva, hoci aj tá má viacero okienok, ale obrana. Pred sezónou odišiel kompletný stred na čele s kapitánom Hukom. Kúpil ho Piast Gliwice, Šatku Lech Poznaň a skončil aj Koné. Do mužstva prišli 23-ročný Kružliak z Ružomberka, 21-ročný Oravec z Podbrezovej a z hosťovania v Michalovciach sa vrátil o rok mladší Beskorovajnyj. Úplne novou sa stala os tímu. Zotrval v nej iba Kalmár, ktorý väčšinu jesene premaródoval.
Dunajská Streda praktikuje ofenzívny štýl futbalu. Založený na riziku, plynúceho najmä z vysokého napádania. So snahou hrať aktívne. Vysoko postavenou obranou, ktorú tréner Peter Hyballa núti ku konštruktívnym riešeniam. Stred poľa tvoria futbalisti ofenzívneho zamerania, všetci radšej útočia než bránia. Len stopér Oravec, ktorý sa z núdze cnostne prekvalifikoval na defenzívny štít, to má skôr naopak. Krídla sú vyslovene útočnými figúrami, nikdy nie pomocnými obrancami mnohočlennej línie.
Celé mužstvo má za úlohu tlačiť sa dopredu a po strate lopty okamžite prejsť do pressingu, čiže skracovania priestoru v ťažisku hry. To nie je žiadna papierová teória, ligový vicemajster tak skutočne hrá. Nečudo, že občas nečakane zakopne. Nemôže sa totiž stopercentne oprieť o obrancov.
Ako hendikep sa javí nielen ich nezohratosť, ale aj špecifický nedostatok kvality. Stredoamerickí legionári Davis s Blackmanom nie sú pri bránení dostatočne dôslední. Obetavý Kružliak sa niekedy potkýna o prvý dotyk, Beskorovajnyj takmer stále nielen oň. Záložná formácia pri bránení robí chyby, celé mužstvo zaplatí z času na čas daň za ofenzívne zameranie. Ťažko sa potom môže rovnať so zrelými hráčmi ako Božikov, Abena, Šporar či Moha, ktorí dosahujú medzinárodnú triedu.